***Ikke uten min datter*** (originaltittel: *Not Without My Daughter*) er en amerikansk dramafilm fra 1991 regissert av Brian Gilbert. Filmen er satt til 1980-tallet og handler om en amerikansk kvinne som sammen med sin unge datter forsøker å rømme fra Iran. Hennes iranskfødt ektemann forsøker å hindre henne og holder henne fanget i huset. Hovedrollene spilles av Sally Field og Alfred Molina. Filmen er basert på Betty Mahmoodys selvbiografiske bok *Not Without My Daughter*, fra 1987. Boka ble skrevet i samarbeid med William Hoffer.

Både boka og filmen har i ettertid blitt utsatt for mye kritikk og nærmest diskreditert. Kritikerne mente at de faktiske forhold hadde blitt betydelig overdrevet og at både det iranske samfunnet og iranere ble forsøkt demonisert.

Til tross for mye omtale ble den ingen publikumsuksess i USA.

Handling
--------

Den amerikanske kvinnen Betty gifter seg med den iranskfødte legen Moody. Paret lever lykkelig i Wisconsin, og får en datter, men mot midten av 1980-tallet vil han hjem til Iran og besøke sin familie.

I Teheran får hun overraskende vite at ektemannen ønsker å bli i sitt hjemland, og at han har fått sparken som lege i Wisconsin. Hun er dermed ikke lenger amerikansk statsborger og kan ikke forlate Iran med sin datter.

Hun gjennomlever halvannet års helvete, før hun får kontakt med en motstandsbevegelse som forsøker å få mor og datter ut av landet.

Om filmen
---------

### Popularitet

*Ikke uten min datter* ble ingen stor publikumssuksess i USA, hvor den kun innbrakte $14,8 millioner. Den havnet så langt nede som på 79.-plass over de mest innbringende filmene i USA i 1991. Den ble mer populær i Norge, hvor den hadde 199 000 besøkende og ble den den femte meste sette kinofilmen i 1991.

Produksjonskostnadene var på $22 millioner.

### Anmelderne

Filmen fikk blandet mottakelse av kritikerne, noe som gjenspeiles i at den har fått 50 % på Rotten Tomatoes. Den amerikanske filmkritikeren Roger Ebert gav den tre av fire stjerner for dramaturgien, men mente samtidig at den spilte på forakt overfor iranere på en slik måte at hvis den hadde det handlet om en annen gruppe, så hadde den lett blitt avskrevet som fordomsfull og rasistisk. Filmanmelderen i *The New York Times* kom med tilsvarende kritikker mot filmen. Leonard Maltin gav den tre av fire stjerner og mente dramaturgien fungerte godt, mye på grunn av Sally Fields rolletolkning og at hennes mann ikke ble tolket så endimensjonalt som han hadde fryktet.

*Aftenpostens* filmanmelder skrev følgende: «Underveis gjør hun ingen forsøk på å forstå den fremmede religion og kultur, men lever ut sin amerikanske fremmedfrykt. Rasistisk kan man ikke kalle filmen, men heller ikke bare tiltalende slik sett. Man merker ånd og tone fra den omdiskuterte *Midnight Express*, og en av de involverte fra dengang er også med på dette». *VGs* anmelder gav den terningkast tre.

### Annet

Den ble innspilt i Tyrkia og Israel.

Den norske regissøren Nils Gaup ble forespurt om å regissere filmen, men takket nei.

Rollebesetning
--------------

(utvalg)

* Sally Field – Betty Mahmoody
* Alfred Molina – Dr. Sayyed Bozorg 'Moody' Mahmoody
* Sheila Rosenthal – Mathob, datteren
* Roshan Seth – Houssein, flyktning-smugleren
* Sarah Badel – Nicole
* Mony Rey – Ameh Bozorg
* Georges Corraface – Mohsen

Dokumentarfilm
--------------

I 2002 lagde den finske forfatteren og dokumentarskaperen Alexis Kouros dokumentarfilmen *Without My Daughter*. Denne filmen forteller historien fra ektemannens ståsted, Sayed Bozorg Mahmoody. Filmen skildrer en far som uttrykker ønske om å treffe den datteren han har vært avskåret fra å treffe i over 20 år. Mahmoody hevdet at hans tidligere kone hadde diktet opp mye av handlingen som ble beskrevet i filmen og boka. Han hevdet videre at hun utgav boka på et tidspunkt hvor det var en anstrengt stemning mellom Iran og USA. Videre forteller han hvordan hun fikk med seg William Hoffer som medforfatter. Hoffer hadde tidligere fått rasistanklager mot seg etter å ha vært medforfatter på boka *Midnight Express* (1978), som skildrer et grusomt opphold i et tyrkisk fengsel.

Sayed Bozorg Mahmoody døde i 2009.

Referanser
----------

1. ↑  «William Hoffer». *www.librarything.com*. Besøkt 15. januar 2020.
2. ↑  Seeing and Believing: Religion and Values in the Movies‎ - by Margaret R. Miles, p71
3. ↑  «Not Without My Daughter». *Box Office Mojo*. Besøkt 15. januar 2020.
4. ↑  «Top 1991 Movies at the Domestic Box Office». *The Numbers*. Besøkt 15. januar 2020.
5. ↑  NTB - FLEST VILLE SE KEVIN COSTNER DANSE MED ULVER - 26.05.1992
6. ↑  «Not Without My Daughter». *Rotten Tomatoes* **(engelsk)**. Besøkt 15. januar 2020.
7. ↑  Roger Ebert - Not Without My Daughter - 11.1.1991 Arkivert 5. juni 2011 hos Wayback Machine.   

1. «Here is a perplexing and frustrating film, which works with great skill to involve our emotions, while at the same time making moral and racial assertions that are deeply troubling.»   

2. «And "Not Without My Daughter" does not play fair with its Muslim characters. If a movie of such a vitriolic and spiteful nature were to be made in America about any other ethnic group, it would be denounced as racist and prejudiced.»
8. ↑  Caryn James, Embrace the Stereotype; Kiss the Movie Goodbye, *The New York Times*, January 27, 1991
9. ↑  Maltin, Leonard (4. september 2012). *Leonard Maltin's 2013 Movie Guide: The Modern Era* **(engelsk)**. Penguin. ISBN 9781101604632.
10. ↑  Aftenposten Morgen - Tårefanger i Iran (04.07.1991 - Side: 40)
11. ↑  Selås, Jon (27. januar 1992). «SLAPP VIDEO-VINTER MED HERLIGE UNNTAK!». *VG*.
12. ↑  IMDb Filming Locations
13. ↑  VG - VALGTE NORGE FORAN HOLLYWOOD (03.01.1993 - Side: 51) «Han sa nei til å lage amerikansk tårepersefilm av bestselgerromanen «Ikke uten min datter» og «Robocop II»,»
14. ↑  Nesselson, Lisa (10. april 2003). «Review: ‘Without My Daughter’». *Variety* **(engelsk)**. Besøkt 25. mai 2017.
15. ↑  NTBtekst - "Ikke uten min datter" fra fars perspektiv - 30.01.2003

Eksterne lenker
---------------

* (en) *Ikke uten min datter* på Internet Movie Database Rediger på Wikidata

* (no) *Ikke uten min datter* hos Filmfront Rediger på Wikidata

* (sv) *Ikke uten min datter* i Svensk Filmdatabas Rediger på Wikidata

* (da) *Ikke uten min datter* i Danmark Nationale Filminstitut Rediger på Wikidata

* (en) *Ikke uten min datter* på AllMovie Rediger på Wikidata

* (fr) *Ikke uten min datter* på Allociné Rediger på Wikidata

* (en) *Ikke uten min datter* på Turner Classic Movies Rediger på Wikidata

* (en) *Ikke uten min datter* på American Film Institute Rediger på Wikidata

* (en) *Ikke uten min datter* på Rotten Tomatoes Rediger på Wikidata

* (en) *Ikke uten min datter* på Box Office Mojo Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** BNF **·** BNF (data)
 |